Rådets fælles aktion

af 26. juli 2001

om et bidrag fra Den Europæiske Union til styrkelse af de georgiske myndigheders muligheder for at støtte og beskytte OSCE's observatørmission på grænsen mellem Republikken Georgien og Republikken Tjetjenien i Den Russiske Føderation

(2001/568/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) Rådet vedtog den 20. juli 2000 fælles aktion 2000/456/FUSP(1) om et bidrag fra Den Europæiske Union til styrkelse af de georgiske myndigheders muligheder for at støtte og beskytte OSCE's observatørmission på grænsen mellem Republikken Georgien og Republikken Tjetjenien i Den Russiske Føderation. Den fælles aktion udløb den 31. december 2000.

(2) Det Europæiske Råd i Stockholm udtrykte på ny dyb bekymring over situationen i Tjetjenien og understregede, at det er påtrængende nødvendigt at finde en politisk løsning på konflikten.

(3) General Sir Garry Johnson foretog som sagkyndig for Den Europæiske Union en fornyet vurdering af situationen på stedet fra den 28. maj til den 1. juni 2001 og konkluderede, at der er behov for yderligere EU-støtte, hvis de georgiske grænsevagter skal kunne udføre deres opgaver effektivt, navnlig beskytte OSCE's observatørmission.

(4) Under hensyn til ovennævnte er det af stor betydning, at EU fortsat yder bistand for at styrke de georgiske myndigheders muligheder for at støtte og beskytte OSCE's observatørmission på grænsen mellem Republikken Georgien og Republikken Tjetjenien i Den Russiske Føderation.

(5) Det er nødvendigt at gennemføre denne fælles aktion hurtigt.

(6) Kommissionen har indvilliget i at påtage sig visse opgaver, som er nødvendige for gennemførelsen af denne fælles aktion -

VEDTAGET FØLGENDE FÆLLES AKTION:

Artikel 1

1. Den Europæiske Union yder bistand for at styrke de georgiske myndigheders muligheder for ved hjælp af deres grænsevagter at støtte og beskytte OSCE's observatørmission på grænsen mellem Georgien og Republikken Tjetjenien i Den Russiske Føderation.

2. Den Europæiske Union vil med henblik herpå snarest muligt yde Georgiens regering støtte i form af udstyr, der transporteres til Shatili-grænseposten.

Artikel 2

1. Rådet overdrager til Kommissionen at opfylde det mål, der er fastsat i artikel 1, stk. 2.

2. Kommissionen overvåger og evaluerer den faktiske levering af udstyret til de georgiske grænsevagter og brugen af dette udstyr.

3. Kommissionen samarbejder under udførelsen af sine opgaver i relevant omfang med medlemsstaternes lokale missioner.

Artikel 3

1. Det finansielle referencegrundlag for den støtte, der er nævnt i artikel 1, er på 45000 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med Fællesskabets procedurer og regler for budgetspørgsmål. Indkøb, transport og levering af udstyret foretages efter de mest hensigtsmæssige procedurer i betragtning af aktionens hastende karakter.

Artikel 4

1. Denne fælles aktion træder i kraft på datoen for dens vedtagelse. Den udløber den 31. marts 2002.

2. Denne fælles aktion tages op til fornyet overvejelse senest den 30. november 2001, og Kommissionen aflægger inden denne dato rapport til Rådet om aktionens gennemførelse med referat til formandskabet, der bistås af Rådets generalsekretær, den højtstående FUSP-repræsentant.

Artikel 5

Denne fælles aktion offentliggøres i EF-Tidende.

Udfærdiget i Bruxelles, den 26. juli 2001.

På Rådets vegne

L. Michel

Formand

(1) EFT L 183 af 22.7.2000, s. 3.